**IOM Lietuva meniniu performansu pradėjo iniciatyvą: 100 migrantų rėmėjų iki Pasaulinės pabėgėlių dienos**

**Lietuvoje šiuo metu gyvena daugiau nei 217 tūkst. migrantų, tarp jų ir prieglobsčio prašytojai bei pabėgėliai, kurie dėl karo, politinio nestabilumo ar kitų aplinkybių išvyko iš gimtosios šalies ieškodami naujo gyvenimo. Vis dėlto į naują šalį atvykusiųjų laukia aibė iššūkių – nuo kalbos barjero iki sunkumų susirasti darbą bei būstą. Gegužės 13 d., antradienį, Vilniaus geležinkelio stotyje menininkė Monika Dirsytė atliko performansą „Sienos“, kuriuo siekė atkreipti dėmesį į migrantų patiriamus iššūkius Lietuvoje.**

Unikalioje erdvėje įrengtoje instaliacijoje iš sienų ir lagamino, menininkė savo veiksmais bandė išreikšti migranto vidinę būseną – nuo nežinomybės iki bejėgiškumo ir pastangų įsitvirtinti.

„Stumdama lagaminą ir vis atsitrenkdama į sienas atkuriau tą fizinę ir emocinę migranto būseną, kai bandai prisitaikyti kitoje šalyje. Tai nėra lengva. Šitaip vis atsitrenkiant į sienas žmogus gali nustoti savimi pasitikėti, jaustis menkas, niekam nereikalingas“, – sako M. Dirsytė.

Performansą lydėjo Artūro Jelino sukurta garso instaliacija, kurioje skambėjo įrašai apie vienišumą, kalbos barjerus, bedarbystę, kultūrinius iššūkius.

„Lietuvoje pabėgėliai susiduria su daugeliu kasdienių iššūkių, apie kuriuos retas susimąsto. 34 proc. atvykusiųjų kyla sunkumų užsiregistruojant pas gydytojus, 19 proc. – trūksta galimybių įsidarbinti, antra tiek – rasti būstą. Visa tai apsunkina jų integraciją ir įsikūrimą naujoje šalyje. Nors kiekvienas atvykęs į Lietuvą patiria skirtingų sunkumų, turėtume kaip visuomenė kelti vieningą tikslą – suteikti jiems reikalingą paramą ir padėti integruotis Lietuvoje“, – sako Tarptautinės migracijos organizacijos Vilniaus biuro (IOM Lietuva) RISE projekto vadovas Vytautas Ežerskis.

Pasak jo, M. Dirsytės performansas yra viena iš IOM Lietuva įgyvendinamo projekto RISE dalių. Šiuo projektu siekiama paskatinti Lietuvos gyventojus tapti rėmėjais ir prisidėti prie migrantų bei pabėgėlių integracijos šalyje gerinimo, taip papildant jau esamas valstybines iniciatyvas siekiant pabėgėlių integracijas.

„Migrantų integracija yra ilgalaikis procesas, tačiau mes visi galime prisidėti prie to, kad atvykusieji jaustųsi saugiai ir taptų aktyviais, visaverčiais mūsų visuomenės nariais. Juo labiau, kad į Lietuvą atvyksta ir įvairių profesijų atstovai, specialistai, kurie dėl integracijos iššūkių yra priversti dirbti ne pagal savo kvalifikaciją. Taip mes netenkame galimybės integruoti pabėgėlių pagal jų esamas kompetencijas ir užtikrinti stabilumą darbo rinkoje“, – pabrėžia V. Ežerskis.

**Kviečia tapti atvykusiųjų rėmėjais**

Šiuo metu norintys tapti RISE projekto dalyviais, gali prisidėti prie migrantų bei pabėgėlių gerovės skirtingais būdais – pradedant emocine parama ir baigiant socialinėmis paslaugomis, sveikatos priežiūra bei būstu.

„Keliame tikslą pritraukti bent 100 rėmėjų iki Pasaulinės pabėgėlių dienos, kuri minima birželio 20 dieną. Dirbdami su mūsų partneriais Lietuvoje – Priėmimo ir Integracijos agentūra – siekiame, kad šie žmonės taptų pabėgėlių bičiuliais Lietuvoje, padėtų jiems įsikurti saugiuose namuose ir žengti pirmuosius žingsnius mūsų šalyje. Rėmėjai gali padėti spręsti įvairius kasdienius iššūkius – pavyzdžiui, padėti užsiregistruoti pas gydytoją ar vaikus į mokyklą, patarti, kur kreiptis dėl socialinės paramos ar kitų klausimų, galiausiai tiesiog palaikyti emociškai. O jei yra galimybės – itin vertinga būtų parama būstu – t. y. suteikti galimybę apsigyventi laisvame bute ar kambaryje“, – sako V. Ežerskis.

Europos Sąjungos finansuojamo RISE projekto komanda tapusiems rėmėjais organizuoja išsamius mokymus, kurių metu suteikiama visa reikalinga informacija. Aptariamos tokios sritys, kaip socialinė parama, praktiniai klausimai, bendravimas su atitinkamomis institucijomis ir kiti galimi klausimai. Taip pat viso projekto metu rėmėjams bus teikiama pagalba atsakant į kylančius klausimus ar sprendžiant susidariusias situacijas.

„Į Lietuvą atvykusių migrantų integracija nėra vien tik valstybės institucijų užduotis. Tai visos visuomenės atsakomybė, ir mes visi galime suteikti paramą. Šiandien tai ne tik pagalba pabėgėliams, bet ir mūsų pačių gebėjimas tapti atviresniais ir daugiau empatijos turinčiais žmonėmis“, – sako V. Ežerskis.

**Apie RISE projektą**

RISE (Bendruomenės rėmimo stiprinimas integracijai) – tai Europos iniciatyva, kuri siekia plėsti ir tobulinti bendruomenės rėmimo programas Belgijoje, Italijoje ir Lietuvoje. Stiprindami vietos bendruomenių įsitraukimą, padedame pabėgėliams lengviau integruotis ir kurti naują gyvenimą. Projektą RISE finansuoja ES Prieglobsčio, migracijos ir integracijos fondas (2021-2027).

Daugiau informacijos apie RISE projektą ir registracija tapti remėju: <https://riseproject.lt/>